
	Noteikumu projekts
5. Ja izglītības iestāde iesniedz licencēšanai Ministru kabineta noteiktajam izglītības programmas paraugam atbilstošu vispārējās izglītības programmu vai izmanto Izglītības un zinātnes ministrijas izstrādātam un apstiprinātam profesionālās izglītības programmas paraugam atbilstošu profesionālās izglītības programmu (turpmāk – paraugprogramma), tad informāciju par paraugrprogrammu ievada Valsts izglītības informācijas sistēmā (turpmāk – sistēma) atbilstoši normatīvajiem aktiem par sistēmas saturu, uzturēšanas un aktualizācijas kārtību.
	Iebildums
Ministru kabineta 2012. gada 18. decembra noteikumu Nr. 931 "Latvijas Nacionālā kultūras centra nolikums" 4.16.punkts noteic, ka Latvijas Nacionālais kultūras centrs  pārrauga izglītības programmu īstenošanas kvalitāti mākslas, mūzikas un dejas profesionālās vidējās un profesionālās ievirzes izglītības iestādēs. Ņemot vērā Profesionālās izglītības likuma grozījumus, kuri noteic, ka līdz 2023. gada 31. decembrim apstiprina valsts profesionālās ievirzes izglītības standartu (Profesionālās izglītības likuma Pārejas noteikumu 18.punkts), Latvijas Nacionālais kultūras centrs ir uzsācis izstrādāt profesionālās ievirzes izglītības standartu mākslu jomā (turpmāk - standarts). 2023.gada janvārī standartu plānots virzīt izskatīšanai Ministru kabinetā. Vienlaikus Valsts izglītības informācijas sistēmā (turpmāk – sistēma) ir uzsākts veikt atbilstošu sistēmas funkcionalitātes pilnveidi, paplašinot iespēju izglītības iestādēm pieteikties arī jaunas profesionālās ievirzes izglītības programmas licencēšanai pēc parauga.
Ņemot vērā minēto, lūdzam papildināt Ministru kabineta noteikumu projekta "Vispārējās un profesionālās izglītības programmu licencēšanas kārtība" (turpmāk – projekts) 5.punktu, paredzot, ka izglītības iestādes ir tiesīgas sistēmā pieteikt licencēt arī profesionālās ievirzes izglītības programmas izglītības tematiskajā jomā "Mākslas" saskaņā ar Latvijas Nacionālā kultūras centra  izstrādāto un apstiprināto profesionālās ievirzes izglītības programmas paraugu.
Piedāvātā redakcija
Ja izglītības iestāde iesniedz licencēšanai Ministru kabineta noteiktajam izglītības programmas paraugam atbilstošu vispārējās izglītības programmu vai izmanto Izglītības un zinātnes ministrijas izstrādātam un apstiprinātam profesionālās izglītības programmas paraugam atbilstošu profesionālās izglītības programmu vai Latvijas Nacionālā kultūras centra izstrādātam un apstiprinātam profesionālās ievirzes izglītības programmas paraugam  (turpmāk – paraugprogramma), tad informāciju par paraugrprogrammu ievada Valsts izglītības informācijas sistēmā (turpmāk – sistēma) atbilstoši normatīvajiem aktiem par sistēmas saturu, uzturēšanas un aktualizācijas kārtību.
	Ina Masule (LNKC)

8. Izglītības kvalitātes vērtēšanas eksperts ir dienesta darbinieks (turpmāk – dienesta izglītības kvalitātes vērtēšanas eksperts), kā arī dienesta pieaicināts izglītības kvalitātes vērtēšanas eksperts no licencējamās izglītības programmas atbilstošas nozares (turpmāk – dienesta pieaicināts izglītības kvalitātes vērtēšanas eksperts), vai divi dienesta darbinieki vispārējās izglītības programmas licencēšanai, kas atbilst vismaz vienam no šādiem kritērijiem:
	Iebildums
Tieslietu Ministrija savā atzinumā lūgusi svītrot projekta 8.punktu, norādot  uz Satversmes  tiesas ir  atziņu: ja likumdevēja dotajā pilnvarojumā lietots vārds "kārtība", tas nepārprotami norāda uz Ministru kabineta noteikumu procesuālo raksturu, proti, noteiktas procedūras izstrādāšanu. Tomēr, ņemot vērā, ka izglītības programmu licencēšanā plānots pieaicināt izglītības kvalitātes vērtēšanas ekspertus no licencējamās izglītības programmas atbilstošas nozares ir būtiski noteikt procesuālo kārtību ekspertu piesaistē. Līdz ar to lūdzam projektā paredzēt tiesību normu, kurā dienesta pieaicinātam izglītības kvalitātes vērtēšanas ekspertam ir noteiktas vispārējas prasības t.i. ar nozarei atbilstošu izglītību un darba pieredzi un deleģēšanas kārtība un tvērums.



Piedāvātā redakcija
Izglītības kvalitātes vērtēšanas eksperts ir dienesta darbinieks (turpmāk – dienesta izglītības kvalitātes vērtēšanas eksperts), kā arī dienesta pieaicināts izglītības kvalitātes vērtēšanas eksperts no licencējamās izglītības programmas atbilstošas nozares (turpmāk – dienesta pieaicināts izglītības kvalitātes vērtēšanas eksperts), vai divi dienesta darbinieki vispārējās izglītības programmas licencēšanai. Dienesta pieaicinātu izglītības kvalitātes vērtēšanas ekspertu ar nozarei atbilstošu izglītību un darba pieredzi  deleģē izglītības programmas saturam atbilstošas nozares ministrija, nozares ekspertu padomes vai Profesionālās izglītības likumā noteiktas institūcijas, kura koordinē nozaru ekspertu padomju darbību vai šo noteikumu 6. punktā minētas institūcijas deleģējums dalībai atbilstošas jomas profesionālās izglītības programmas licencēšanā.
	Ina Masule (LNKC)

10.5. nozares ekspertu padomes atzinumu par profesionālās izglītības programmu, tai skaitā par profesionālās izglītības programmas atbilstību nozares attīstības vajadzībām un par tās sagatavoto speciālistu nodarbinātības prognozēm, ja nozares ekspertu padome šādu atzinumu ir sniegusi.
	Iebildums
Projekta 10.5. punktā paredzēts izvērtēt nozares ekspertu padomes atzinumu par profesionālās izglītības programmu. Profesionālās izglītības likuma 12. panta pirmā daļa noteic  nozaru ekspertu padomju darbības mērķi, t.i. sekmēt nozaru profesionālās izglītības atbilstību darba tirgus prasībām, tās efektivitātes un kvalitātes paaugstināšanu, veicinot valsts un pašvaldību, profesionālās izglītības iestāžu, nozares darba devēju un to apvienību, arodbiedrību un to apvienību un speciālistu sadarbību cilvēkresursu attīstības jautājumos. Minētās normas tvērums attiecināms uz tādu profesionālo izglītību pēc kuras apguves tiek iegūta kvalifikācija, tātad atbilstība darba tirgus prasībām. Ņemot vērā, ka pēc profesionālās ievirzes izglītības un profesionālās pilnveides izglītības programmu absolvēšanas netiek izsniegti kvalifikāciju apliecinoši dokumenti, lūdzam projekta 10.5.punktu papildināt ar izņēmumu par profesionālās ievirzes izglītības un profesionālās pilnveides izglītības programmām.
Piedāvātā redakcija
nozares ekspertu padomes atzinumu par profesionālās izglītības programmu (izņemot profesionālās ievirzes izglītības un profesionālās pilnveides izglītības programmu), tai skaitā par profesionālās izglītības programmas atbilstību nozares attīstības vajadzībām un par tās sagatavoto speciālistu nodarbinātības prognozēm, ja nozares ekspertu padome šādu atzinumu ir sniegusi.
	Ina Masule (LNKC)



